A jogalkotásról szóló 2010. évi CXXX. törvény 18. §-ában foglaltaknak megfelelően eljárva az.) önkormányzati rendelet megalkotását az alábbiak indokolják 
Általános indoklás
Az önkormányzatokra vonatkozó jogszabályok alapján az önkormányzat maga határozza meg gazdasági programját és költségvetését. A költségvetés összeállításának részletes szabályait az államháztartásról szóló törvény, a 2020.évi finanszírozás rendjét, az állami hozzájárulás mértékét pedig 2019.évi LXXI. törvény Magyarország központi költségvetéséről (költségvetési törvény) határozza meg. 
Az önkormányzatok finanszírozásának elvei nem változtak, de az egyes kötelező feladatok támogatásai az ún. beszámítással csökkennek. Ezek a beszámítások a feladatalapú támogatások kalkulált összegeiből levonásra kerülnek a központi költségvetés számára az adóerő képesség szerint. Ezen okból Csopak Község Önkormányzat 2020.évi feladatalapú támogatásának fajlagos összegei 9.614.630 Ft-tal (beszámítás) csökkennek, de a 2020.évi támogatási összeg a 2019.évi eredeti támogatási összeg képest 3.502.947 Ft-tal nő. 

Részletes indoklás
A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 139. § (1) bekezdés a) pontjában foglalt kötelezettségemnek eleget téve, a mellékelt költségvetési rendelet-tervezetet terjesztem az önkormányzat képviselő-testülete elé.
A költségvetési rendelet tervezet összeállítása során érvényesítettük a 2020. évi költségvetési törvény már ismert számait és szabályozásait. A rendelettervezet táblázatait ennek megfelelően kellett elkészítenünk. 
Csopak Község Önkormányzatának 2020. évre számított bevételi és kiadási főösszege 1.281.068.282 Ft. A főösszesítőből látható, hogy a bevételek és a kiadások közötti egyensúlyt sikerült megteremteni az éves költségvetés tervezése során. Az általános tartalék összege 110.099.038 Ft , amely a Bizottságok által megvitatott és javasolt beruházási és felújítási kiadások, valamint néhány kormányzati funkció dologi kiadásainak módosítása miatt csökkent a bizottsági előterjesztéshez képest.
A költségvetési rendelet-tervezetet az intézményvezetőkkel egyeztetni kell és a Pénzügyi Bizottság véleményével kiegészítve kell a testület elé terjeszteni. Az intézményvezetőkkel az egyeztetés megtörtént.
A bevételeknél számításba vettük a jogszabályi változásokat, a helyi rendeleteket a tavalyi év tényszámait, valamint az ASP adó szakrendszere által 2020.évre számított adóösszegeket. A közhatalmi bevételek (370.150.000 Ft) esetén jelentős változással számoltunk, hiszen a Testület emelte az adómértékeket, illetve szűkítette a mentességeket.
Az önkormányzat saját működési bevételei között legnagyobb tételt a strand bevételek (nettó 141.000.000 Ft) és a stranddal kapcsolatos bérleti díjak (nettó 17.500.000 Ft) jelentik. Mindegyik bevétel esetében – mint minden frekventált idegenforgalmi településeknél – sok függ az időjárástól. Reményeink szerint az idei szezon is olyan jó lesz vendégforgalomban, mint a tavalyi év. Az elmúlt évi átlagok figyelembe véve terveztük be a strand bevételét. Az apartmanokból származó bevételek évről évre nőnek. 2020.évre ebből a típusú bevételből nettó 5.500.000Ft-ot terveztünk. A bevételekkel kapcsolatos ÁFA 48.060.000 Ft. Ez csupán érinti a költségvetés számait, átfutó tétel. Az egyéb bevétel sorra a működés során felmerülő, nem tipikus bevételeket terveztük (biztosítótól kapott összeg, belterületbe vonás bevétele).
Az állami támogatásokat részletesen a 8. melléklet tartalmazza.  Az állami támogatások 2020-ban 3.502.947 Ft-tal növekednek a 2019.évi eredeti támogatási adatokhoz képest. A tervezésnél nem számolhattunk a Hivatalra eső magasabb összegű támogatással, erre később ad az Államkincstár utasítást. Nem számolhattunk a DRV-nek átadásra kerülő kapcsolatos víz-és csatornatámogatással sem, ehhez is később kapunk adatot.
Támogatásértékű bevétel ÁH-n belül Paloznak Község Önkormányzata által megállapodás alapján fizetett óvodai, hivatali támogatás került az eredeti előirányzatba, ez 13.371.000 Ft. A TB-től kapott támogatási összeget a védőnői és a háziorvosi feladatokra terveztük (26.000.000 Ft). A közfoglalkoztatottak bérének, járulékának finanszírozására 0 Ft-ot terveztünk, mert 2020-ben várhatóan nem foglalkoztatunk közfoglalkoztatottat. Egyéb működési célú támogatásként az EFO pályázat 2020.évre eső részét terveztük (20.413.239 Ft). Működési célú, államháztartáson kívülről kapott támogatásra 5.500.000 Ft-ot terveztünk, amely összegből a Csopak-Info Kft.-vel szembeni követelésünk egy része 5 millió Ft, valamint 500.000 Ft egyéb működési bevétel.,
Ingatlan értékesítésként a 0193/7 és a 0194/1 hrsz-ú ingatlanok eladásával számoltunk, amelyekkel kapcsolatosan már van testületi döntés. (3.746.000 Ft)
A várható előző évi költségvetési maradvány az Önkormányzatnál (9.010.000 Ft) azonban még nem jelent ténylegesen elkölthető összeget, mert ez az összeg csupán a 2019.évi beszámoló elkészülte után realizálódhat. 
A forgatási célú értékpapír eladása (99.710.000 Ft) névértéken került a bevételi előirányzatba, mert a kamatokat a kereskedelmi bank minden évben júniusban fizeti. 
A Mandulavirág Óvoda bevételeit az 5. sz melléklet tartalmazza.  Ebben a mellékletben külön látható mind az óvodai nevelés , mind a konyha költségvetése. A konyha bevétele az étkeztetésből származik. A konyha nem csupán az óvodások, a szociális étkezők, az alkalmazottak étkezését szolgálja, hanem a helyi Általános Iskola, valamint az Üdülőfaluban nyaraló vendégeket is ellátja. 
A Közös Hivatal bevételeit a 6. számú melléklet tartalmazza, itt nem terveztünk intézményi bevételt. 
A 2020. évi költségvetésben a Polgármesterrel, Jegyzővel, az Óvodavezetővel, a falugondnokkal és a strandgondnokkal egyeztettük a szükséges létszámot és annak elosztását a különböző feladatokra. Az Óvodai nevelés statisztikai létszáma 2020.évre 13 fő, a konyha létszáma 8 fő, a Közös Hivatal létszáma 18 fő (adóellenőrrel), az Önkormányzat átlagos statisztikai létszáma pedig 34 fő. 
 A személyi juttatásokat a tényleges létszámok alapul vételével határoztuk meg. Figyelembe vettük az év közben várható változásokat és az időszakos feladatok ellátásához szükséges létszámot. A 2020. évben hatályos jogszabály szerint ismételten megemelkedett a minimálbér és a garantált bérminimum. A köztisztviselői illetményalapot előző évben 46.380 Ft-ra emeltük. A személyi juttatások az alapilletményeket, az illetmény eltérítéseket, a pótlékokat, a cafeteriát, az étkezést, munkába járás költségtérítését és 1 havi illetménynek megfelelő jutalom keretet tartalmaznak. A munkáltatói járulék (szociális hozzájárulási adó) összege 17,5%, a cafetéria adóterhe 2020-ban 32,5%.
Az Önkormányzatnál a személyi juttatás emelkedésének oka (3. melléklet ) a minimálbér és a garantált bérminimum emelkedése, az illetmény eltérítések költségeinek és az EFOP pályázattal kapcsolatos személyi juttatások tervezése. 
A dologi kiadások esetében a szokásos működést alapul véve terveztük meg a költségeket, kiegészítve a pályázatokkal kapcsolatos kiadásokkal és a háziorvosi feladattal várható többletkiadásokkal.
Az intézményfinanszírozás eredeti előirányzata 214.087.860 Ft. Ez tartalmazza a Közös Hivatal és a Mandulavirág Óvoda támogatását. 
A működési célú támogatások közé (4. sz. melléklet) a szerződés szerinti társulási feladatok összegét ( belső ellenőr,egyéb társulásban elvégzendő feladatok), a Rendőrség támogatását, a Csopaki Református Általános Iskola szerződés alapján vállalt támogatását, , valamint az ún. civil szervezetek pályázatára szánt összegeket építettük be. 
Az önkormányzat által adható juttatások 2015.évtől, a Szociális törvény változásával jelentősen átalakultak. Az önkormányzat települési támogatást nyújthat. A jogosultságokról, a támogatások mikéntjéről  szociális rendeletet kellett alkotni.. 
A 2020.évi szociális feladatokra 15.500.000 Ft-ot terveztünk, ezzel szemben az állami támogatás összege csupán 6.079.000 Ft. Az összeget a 4. tábla tartalmazza
A fejlesztési pénzeszköz átadásoknál két alapot hoztunk létre a vállalkozások és az idegenforgalmi szálláshely kiadással foglalkozók megsegítésére. A 2019.évi befolyt iparűzési adó és a kurtaxa bevétel 10%-át elkülönítettük és pályázat alapján fizetjük ki a jogosultaknak. 
Munkáltatói kölcsönre (lakásépítéshez) 2020.évben 1.000.000 Ft-ot javaslok tervezni a jelentős építőipari árak emelkedése miatt.
Az Óvoda személyi juttatásai 1 óvónő nyugdíjba vonulása, felmentési idő megváltása és a kötelező béremelések miatt emelkednek. A Konyha személyi juttatásait a 2020.évi béremelés miatt jelentkező többletköltségek növelik.
A Közös Hivatalnál a személyi juttatások a 2020.évi béremelés mellett 2 fő törzsgárda jutalmát, illetve 1 fő jubileumi jutalmát is tartalmazzák. 
Az Önkormányzat a 2020.évi koncepciójával összhangban a 7. mellékletben soroltuk fel a felhalmozási kiadásokat. A pályázatokkal kapcsolatos fejlesztési célú kiadások szintén felsorolásra kerültek ebben a „fejlesztési” táblában. Itt szerepel a feladatalapú támogatásra kötelezően felhasználandó tétel beruházási része is (közvilágítás 3.808.000 Ft). Az Óvodánál és a Hivatalnál is szükségesek beruházások, ezeket az 5. és a 6. táblában terveztük a koncepció alapján.
A 8. számú melléklet tartalmazza az Önkormányzat és az Óvoda működésének általános támogatását eredeti előirányzatként, ami az év folyamán pozitív irányban változhat.
A 9. számú melléklet az Önkormányzat pénzforgalmi mérlegeit tartalmazza.
A 10. melléklet az Önkormányzat Európai Uniós forrásból (EFOP pályázat) megvalósítandó fejlesztéseit tartalmazza.
A 11. melléklet a pénzügyi likviditási terv, amely a várható pénzmozgásokat mutatja intézményenként 2020.évre. 
A 12. melléklet az Önkormányzat által nyújtott kölcsönök várható állományát tartalmazza 3 évre. 
Az Önkormányzatnak nincsenek hosszú lejáratú kötelezettségei, ezt a 13. melléklet tartalmazza.
A 14. melléklet az Önkormányzat által, 2020. évben nyújtandó közvetett támogatások várható összegeit tartalmazza.
A 15. melléklet az Önkormányzat 3 éves működési és fejlesztési célú bevételeit és kiadásait tartalmazza mérleg formában.

